* Kategorio Leono Zamenhof en la Vikimedia Komunejo (Multrimedaj datumoj)
* Leono Zamenhof en Vikifontaro (Universala biblioteko)

**Leono (ruse: Lev, pole: Leon) ZAMENHOF**, (ps. **Lozo**, **Zetel**, **Elzet**) (naskiĝis la 19-an de oktobro[jul.]/ 31-an de oktobro 1875[greg.] en Varsovio, mortis la 7-an de februaro 1934 en Varsovio) estis frato de Zamenhof, kuracisto de malsanoj de gorĝo, oreloj kaj nazo. Li estis unue rusa ŝtatano, post la unua mondmilito civitano de la restarigita Pollando.

Vivo
----

En 1905 Leono Zamenhof estis sendita al Manĉurio servi dum la rusa-japana milito kiel kuracisto. En 1906 li revenis Varsovion kaj komencis regulan kuracistan praktikadon en hospitalo kaj private.

En 1909 li edziĝis al Leokadja Warszawska, kun kiu havis du filinojn.

Leon Zamenhof amplekse verkis fake, ekz. „Historio de medicino" kun biografioj, aforismoj kaj anekdotoj (en pola lingvo).

Esperanta agado
---------------

Leon Zamenhof estis esperantisto de 1898. Li partoprenis en ĉiuj okazaĵoj de la loka Esperanto-movado kaj estis fondinto de la Esperanto-Societo „Konkordo" en Varsovio. Dum kelka tempo li estis vicprezidanto de PES. Li estis membro de la Lingva Komitato kaj korespondanto de ĝia Akademio pri la pola lingvo, krome ĉefkunlaborinto de la kultura periodaĵo Literatura Mondo. Red. de „Pola Esperantisto" de 1908-1913. Li verkis multajn originalajn poemojn. Kiel apartaj libroj eliris liaj tradukoj: „Aspazio" de Swietochowski [svjentoĥovski]; „Protesilas kaj Laodamia" de Wyspianski; „Mia Liro" (kolekto) kaj aliaj.

Verkado
-------

Ĵenja Amis verkis la teatraĵon nomatan 1910 por la 107-a UK en Montrealo en la jaro 2022.

Dum la verkado ŝi esploris en la arkivoj de EANA kaj trovis historian dokumenton en la ĵurnalo "The American Esperanto Journal". Temas pri la dua volumo de januaro, 1908, No 1 (13).

Temas pri kanto en valsa stilo; kaj tiu kanto estis la unua kiu estis eldonita en Ameriko. La Kanto estas nomata "Mi aŭdas vin" subtitolita "La unua kanto Esperanta eldonita en U. Ŝ.; muziko de Sro. Herbert Harris; Poemo de Dro. Leono Zamenhof. Facila por meza voĉo". Ĝi estis repremierita en la UK.

**Mi aŭdas vin**

En trankvileco reviganta 

Kvazaŭ balzam' en kor' fluanta

Via parol' sanigas min

Mi aŭdas vin

  

Mi aŭdas vin

Per viaj sonoj dorlotita

Mi flugas kiel ensorchita

For de la tero, o diin'

Mi aŭdas vin

  

Mi aŭdas vin

Ke viaj sonoj tiel ĉarmaj

Sopirojn kvietigu larmajn

Kaj mi pacigu ĝis la fin'

Mi aŭdas vin

  

Mi aŭdas vin

Por viaj vortoj kante-dolĉaj

Por murmuretoj mire sorĉaj

Mi al turment' oferus min

Por aŭdi vin

Por aŭdi vin

Galerio
-------

* Leono (staranta, la unua de maldekstre) kun varsoviaj esperantistoj, 1908Leono (staranta, la unua de maldekstre) kun varsoviaj esperantistoj, 1908
* Leono kun Zamenhof-familio (la dua de maldekstre), 1908Leono kun Zamenhof-familio (la dua de maldekstre), 1908
* La tomboŝtono de Leono ZamenhofLa tomboŝtono de Leono Zamenhof

Referencoj
----------

1. ↑  Aleksander Korĵenkov: *Homarano. La vivo, verkoj kaj ideoj de d-ro L. L. Zamenhof*. Sezonoj, Litova Esperanto-Asocio 2011

Eksteraj ligiloj
----------------

* Rememoro de Leono Zamenhof, Literatura Mondo 1934
* *Protesilas kaj Laodamia* en pollanda cifereca biblioteko.
* Ĵenja Amis pri la kanto "Mi aŭdas vin": La Unua Kanto de Kontinento – Filmo por la Usona Bona Film-Festivalo
* 

|  |  |
| --- | --- |
|  Kopirajto | Ĉi tiu artikolo baziĝas (parte aŭ tute) sur artikolo el la **Enciklopedio de Esperanto**.

---

La originala teksto kontroleblas en interreta arkivo de la fonto. |


Ĉi tiu artikolo estas verkita en Esperanto-Vikipedio kiel la unua el ĉiuj lingvoj en la tuta Vikipedia projekto.


|  |  |
| --- | --- |
| Bibliotekoj | * PeEnEo: 27234
* GND: 128125225
* LCCN: nb2016025844
* VIAF: 3515967
* ISNI: 0000 0001 0949 3954
* SUDOC: 187422095
* BNF: 15525256h
 |